DA Den Europæiske Unions Tidende CE 84/720

(2004/C 84 E/0809)

SKRIFTLIG FORESPØRGSEL E-1163/03

af Roberta Angelilli (UEN) til Kommissionen

(1. april 2003)

Om: Terni Kommunes udnyttelse af midler fra Den Europæiske Udviklings- og Garantifond for Landbruget

I september 2002 forelagde det italienske finansministeriums tilsynsudvalg opgørelsen for udnyttelsen af midler stillet til rådighed af EU.

Af denne opgørelse fremgår det, hvor foruroligende langsomt og ineffektivt en række lokale myndigheder tildeler de godkendte projekter støtte.

Også Kommissionen har flere gange henledt opmærksomheden på denne alarmerende situation for så vidt angår lokale myndigheders mangelfulde udnyttelse af EU-midler.

Navnlig visse lokale myndigheder, herunder f.eks. Terni Kommune, har hårdt brug for at udnytte EU-midlerne til omstilling og salg af landbrugsprodukter og til udvikling af landdistrikterne.

Kan Kommissionen på denne baggrund oplyse:

1. om Terni Kommune har forelagt projekter i håb om at opnå støtte fra EUGFL?

2. om Terni Kommune har fået bevilget støtte til disse projekter?

3. om de pågældende midler er blevet brugt?

Svar afgivet på Kommissionens vegne af Franz Fischler

(24. april 2003)

Det af det ærede medlem rejste spørgsmål drejer sig om Terni kommunes anvendelse af støtte fra Den Europæiske Udviklings- og Garantifond.

I regionen Umbria bidrager Den Europæiske Udviklings- og Garantifond for Landbruget (EUGFL), Udviklingssektionen, til medfinansiering af Leader +-programmet, hvilket er behandlet i svar på skriftlig forespørgsel nr. 1046/03 fra Roberta Angelilli (1).

Derimod bidrager EUGFL, Garantisektionen, i perioden 2000-2006 i henhold til Kommissionens beslutning nr. C(2000) 2158 af 20. juli 2000 til medfinansiering af planen for udvikling af landdistrikter i regionen Umbria.

Det bør i denne sammenhæng understreges, at anvendelsen af den af EU medfinansierede støtte inden for rammerne af ovennævnte program hører under de italienske nationale og regionale myndigheders kompetence. Kommissionen sikrer opfølgning og kontrol med programmet, men den er ikke ansvarlig for forvaltningen af de forskellige foranstaltninger på stedet. I forbindelse med opfølgningen er det ikke muligt af de tilsendte årlige rapporter i form af forordning (EF) nr. 1257/1999 (2) og 445/2002 (3) at fastslå, om Terni kommune har forelagt projekter for EUGFL, Garantisektionen.

Derfor kan »Assesorato all'Agricoltura« i regionen Umbria, som er den ansvarlige myndighed for forvaltningen af programmet, give specifikke oplysninger om de forskellige støttemodtagere, om de forskellige frister for udbud i regionen og specifikt om Terni kommune.

(1) Se side 719.

(2) Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, EFT L 160 af 26.6.1999.

(3) Kommissionens forordning (EF) nr. 445/2002 af 26. februar 2002 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL), EFT L 74 af 15.3.2002.